ད་ཡོད་གྲྭ་རྒྱུན་སུམ་བརྒྱ་མ་ཟིན་ཙམ་ལས་བརྒྱ་ཆའི་བརྒྱད་ཅུ་ནི་རང་ཁྱིམ་ནས་ལམ་རྒྱགས་ཕྲག་ཁུར་གྱིས།གངས་རི་དང་།ལ་ལུང་གྲངས་མེད་རྐང་ཐང་གིས་བརྒལ་ཏེ་འོང་བ་དང་ཞག་བཞི་བཅུ་ལྔ་བཅུའི་རིང་རྒྱ་བལ་གྱི་མཐའ་སྲུང་དམག་མིར་གབ་ཐབས་སུ་ཉིན་མཚན་བརྗེས་ནས་འབྲོ་དགོས་པའང་མང་མང་གི་བརྒྱུད་དགོས་པའི་ལམ་ལུགས་ལྟ་བུ་ཞིག་ཡིན།མི་ཉུང་ཤོས་ཤིག་ནི་ཕྱི་བསྐྱོད་ལག་འཁྱེར་ཐོག་འོང་བ་ཡིན་ཡང་འོང་བའི་དམིགས་ཡུལ་གཅིག་མཚུངས་སུ་ལགས།རྐང་ཐང་བགྲོད་པའི་ལམ་བུ་ནི་འཛམ་གླིང་གི་མཐོ་ཤོས་སུ་གྲགས་པའི་སྟོད་གངས་རིན་པོ་ཆེའི་རི་རྒྱུད་ཀྱི་རྐང་ལམ་ཕྲ་མོ་དེ་དག་ཡིན།ལམ་དུ་ཉལ་ཁང་དང་།ངལ་གསོ་སའི་ས་སྐམ་པོ་ཙམ་ཡང་ཕར་ཞོག།ཉིན་མཚན་ཀུན་ཏུ་གོས་ལྷམ་འཁྱགས་པས་བསྡམས་ཤིང་།ཁ་བ་དང་ལྷགས་རླུང་གི་བུ་ཡུག་འཚུབ་པའི་རི་སྟོང་ལུང་སྟོང་དུ་སྐར་ཆ་གཅིག་ཙམ་ལ་ཡང་བཟོད་དཀའ་བའི་གྲང་ངར་མྱངས་ནས་འོང་དགོས་སྟབས།བལ་ཡུལ་དུ་འབྱོར་འཕྲལ་རྐང་ལག་སོགས་གཅོད་བཏུབ་བྱེད་དགོས་བྱུང་བ་དང་།འགའ་ཞིག་ལམ་ནས་ལྟོག་ཤི་ཐེབས་པ།སྐོར་ཞིག་མིག་ཕྱིད་ནས་འགྲོ་ལམ་མ་མཐོང་པ།སྐོར་རེ་ལམ་རྒྱགས་ཆད་པ་སོགས་འདི་ལྟར་ངལ་བ་སྟོང་དང་དཀའ་བ་འབུམ་གྱིས་འོང་བ་གོ་ཐོས་བྱུང་དུས་ཡུལ་མི་ཉེ་བ་དག་ཀྱང་སྡུག་བསྔལ་བཟོད་མེད་ངང་གནས་དགོས་བྱུང་ཡོད་མོད།སྐྱབས་མགོན་རིན་པོ་ཆེའི་གསར་ཞལ་མཇལ་བ་དང་།གང་དེའི་བཀའ་དགོངས་གཟིགས་གནང་འོག་གང་ནུས་བསྟན་སྲིད་ཀྱི་བྱ་བར་འབད་འདོད་ཡིན་པ་ནི་བཤད་མི་དགོས་སོ།།